“A la guerra!”: un motí a Quatre Camins arriba a judici 16 anys després | Catalunya | EL PAÍS Catalunya
El fiscal demana cinc anys de presó per a 56 presos que van atacar funcionaris amb pals
Barcelona 6 MAI 2018 - 20:38	CEST
El que va començar com una “vaga de braços caiguts” per exigir drets i millorar les condicions de vida a la presó va degenerar en un motí en tota regla que ara, 16 anys després, arriba a judici. A les 20.45 del 29 de maig del 2002, les sirenes es van activar per indicar als presos de Quatre Camins (la Roca del Vallès) que havien de tornar a les cel·les. No ho van fer. En lloc d’això, un grup d’interns del mòdul I va encendre els ànims de la resta: “Vinga, que entrin els Mossos si hi ha collons”, “a la guerra”, van cridar, segons les conclusions de la Fiscalia. Aviat se’ls van unir presos del mòdul II; junts, es van armar presumptament amb “pals, pedres i ferros” que van anar trobant i van carregar contra una desena de funcionaris de presons que provaven de mantenir la situació sota control.
El motí, que en pocs minuts va prendre un “caire extremadament violent”, segons l’escrit d’acusació del fiscal, va obligar els Mossos d’Esquadra a intervenir per aplacar-lo. Els reclusos —56 en total s’asseuran al banc dels acusats— van aconseguir accedir a les teulades dels mòduls; des d’allà, van intentar repel·lir l’acció de la policia autonòmica i van atacar, també, alguns agents. Durant els incidents, diversos elements de la presó (cel·les, llums, portes, finestres del búnquer, etcètera) també van resultar danyats, per la qual cosa la Fiscalia exigeix als presos el pagament d’una indemnització de 30.000 euros.
Quan ja fa 16 anys que es van amotinar, un jutjat de Granollers veurà per fi els fets. Atès l’elevat volum d’acusats, la vista oral se celebra a partir d’aquest dilluns a l’auditori de la Ciutat de la Justícia, el mateix lloc en què es va desenvolupar el judici del cas Palau. La Fiscalia demana penes de cinc anys de presó per danys i atemptat per a la immensa majoria d’acusats. Però, per a dos dels acusats, demana deu anys de presó per un delicte de lesions.
Aquella acció va ser el preludi del que va passar dos anys més tard al mateix penal barceloní. L’abril del 2004, els interns van tornar a amotinar-se; en aquesta ocasió, com a protesta per les restriccions que va imposar la direcció del centre per accedir a la zona de bugaderia del mòdul I i impedir el tràfic de drogues. Els presos van ferir de gravetat el sotsdirector de règim intern i tres funcionaris més. Set dels interns van ser condemnats a penes severes de presó per homicidi en grau de temptativa. El motí va tenir una segona part: la repressió. Després d’apaivagar la revolta, els funcionaris van agredir els reclusos amb virulència. El Tribunal Suprem va confirmar, fa tres anys, la condemna de qui era el sotsdirector mèdic del centre, Xavier M. R., a tres anys i mig de presó per les agressions als interns durant el seu trasllat a altres presons.